РЕШЕНИЕ НА КОМИСИЯТА
от 22 декември 2009 година
за упълномощаване на България да използва статистически данни за години преди предпоследната година и да използва някои приблизителни разчети при изчисляването на базата за собствените ресурси от ДДС
(нотифицирано под номер C(2009) 10413)
(само текстът на български език е автентичен)
(2010/4/ЕС, Евратом)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Договора за създаване на Европейската общност за атомна енергия,
като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 4, параграф 4 и член 6, параграф 3 от него,
след консултации с Консултативния комитет по собствените ресурси,
като има предвид, че:
(1)
България поиска упълномощаване от Комисията да използва националните сметки за години преди предпоследната година и да използва приблизителни разчети за изчисляване на базата за собствените ресурси от ДДС за сделките, посочени в приложение X, част Б, точка 10 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2).
(2)
За целите на разбивката на сделките по статистически категории, предвидена в член 4, параграф 4 от Регламент (ЕИО, Евратом) № 1553/89, България не е в състояние да използва националните сметки за предпоследната година преди финансовата година, за която трябва да се изчисли базата за ресурсите от ДДС. Поради това България следва да бъде упълномощена да използва националните сметки за години преди предпоследната година.
(3)
България е упълномощена да освобождава от данък върху добавената стойност една категория сделки (международен превоз на пътници), посочена в приложение X, част Б от Директива 2006/112/ЕО, на основание параграф 1 от раздел 6 (Данъчна политика) от приложение VI към Акта за присъединяване на Република България и Румъния към Европейския съюз (3). Тези сделки следва да бъдат взети предвид при определянето на базата за собствените ресурси от ДДС.
(4)
България не е в състояние да направи точно изчисление на базата за собствените ресурси от ДДС за сделките, посочени в приложение X, част Б, точка 10 от Директива 2006/112/ЕО. Това изчисление може да наложи необоснована административна тежест предвид ефекта от въпросните сделки върху общата база за ресурсите от ДДС на България. България е в състояние да направи изчисление, като използва приблизителни разчети за тази категория сделки. Поради това България следва да бъде упълномощена да изчисли базата за ДДС, като използва приблизителни разчети в съответствие с член 6, параграф 3, второ тире от Регламент (ЕИО, Евратом) № 1553/89.
(5)
Поради съображения за прозрачност и правна сигурност е уместно приложимостта на упълномощаването да се ограничи във времето,
ПРИЕ НАСТОЯЩОТО РЕШЕНИЕ:
Член 1
За да направи посочената в член 4, параграф 4 от Регламент (ЕИО, Евратом) № 1553/89 разбивка по ставки, България се упълномощава, считано от 1 януари 2009 г., да използва цифрите, получени от националните сметки за третата или четвъртата година преди финансовата година, за която трябва да се изчисли базата за ресурсите от ДДС.
Член 2
За целите на изчисляването на базата за собствените ресурси от ДДС от 1 януари 2009 г. България се упълномощава да използва приблизителни разчети по отношение на международния превоз на пътници, посочен в приложение Х, част Б от Директива 2006/112/ЕО.
Член 3
Настоящото решение се прилага от 1 януари 2009 г. до 31 декември 2013 г.
Член 4
Адресат на настоящото решение е Република България.
Съставено в Брюксел на 22 декември 2009 година.